ኖርዌይ የኢትዮጵያን አረንጓዴ ኢኮኖሚ ልማት መደገፌን እቀጥላለሁ አለች
 – ኢትዮጵያ ለምትከተለው የአረንጓዴ ኢኮኖሚ ልማትና ጎረቤት አገራትን ለማረጋጋት ለምታደርገው ጥረት ኖርዌይ ድጋፏን እንደምታጠናክር የአገሪቱ ፓርላማ አባላት ገለጹ።የውጭ ጉዳይ ሚኒስትር ዶክተር ቴድሮስ አድሃኖም የኖርዌይ ፓርላማ የውጭ ጉዳይና የመከላከያ ቋሚ ኮሚቴ አባላትን በጽህፈት ቤታቸው አነጋግረዋል።የቋሚ ኮሚቴው ሊቀመንበር ሚስ አኒከን ሁትፌልት እንዳሉት ኢትዮጵያ ከኖርዌይ ጋር መልካም ግንኙነት አላት።በምስራቅ አፍሪካ ክፍለ-አህጉር ካላት ትልቅ ሚና አኳያም ኢትዮጵያ ለኖርዌይ ስትራቴጂያዊ አጋር ናት ሲሉ ነው የገለጹት።“ኢትዮጵያ የምትከተለው የአረንጓዴ ልማት ስትራቴጂ ዓለምን እየፈተናት ያለውን የአየር ንብረት ለውጥ ለመዋጋት ዋነኛ መሳሪያ ነው”ያሉት ሚስ አኒከን “ይህን ጥረቷን ኖርዌይ እየደገፈች ነው” ብለዋል።ኢትዮጵያ እየተገበረች ላለው የአረንጓዴ ኢኮኖሚ ልማት ስትራቴጂ ኖርዌይ የምታደርገውን ድጋፍም አጠናክራ እንደምትቀጥል ነው የገለጹት።ኢትዮጵያ በደቡብ ሱዳንና ሶማሊያ የሚታየውን አለመረጋጋት ለማርገብ የምታደርገው ጥረት የሚደነቅ መሆኑን የፓርላማ አባላቱ ተናግረዋል።አገራቱን ከማረጋጋት ባለፈ በቀውሱ ለተፈናቀሉ ስደተኞች በሯን ክፍት ማድረጓና መጠበቋንም አድንቀዋል።ኖርዌይ በዚህ መስክ የምታደርገውን ድጋፍም ትቀጥላለች ነው ያሉት።የውጭ ጉዳይ ሚኒስትሩ ዶክተር ቴድሮስ አድሃኖም በበኩላቸው “ኢትዮጵያ የአረንጓዴ ልማት ስትራቴጂን ተግባራዊ በማድረግ ለአየር ንብረት ለውጥ የማይበገር አረንጓዴ ኢኮኖሚ ለመገንባት እየሰራች ነው” ብለዋል።ይህንን ጥረትም የኖርዌይ መንግስት እየደገፈ መሆኑን ገልጸዋል።ኢትዮጵያ ከብክለት የጸዳ ኢነርጂ ለማምረት ታላቁ የኢትዮጵያ ህዳሴ ግድብን ጨምሮ የእንፋሎትና የንፋስ ኃይል ማመንጫ ፕሮጀክቶችን በስፋት እያለማች መሆኗንም አስረድተዋል።ኖርዌይ የነዳጅ ሃብት ቢኖራትም ከብክለት የጸዳ ኢነርጂ ለማምረት እየሰራች ትገኛለች።ዶክተር ቴድሮስም ኢትዮጵያም ከኖርዌይ ልምድ እየቀሰመች መሆኗን ተናግረዋል።ኢትዮጵያና ኖርዌይ በኢኮኖሚያዊ፣ ማህበራዊና ፖለቲካዊ መስኮች በጋራ መስራት የጀመሩት እንደ አውሮጳውያን አቆጣጠር ከ1950 ጀምሮ ነው። (ኢዜአ)